বরগুনা প্রতিনিধি : সাবেক প্রধানমন্ত্রী বিএনপি চেয়ারপার্সন বেগম খালেদা জিয়া ও বিএনপির সিনিয়র ভাইস চেয়ারম্যান তারেক রহমানকে মিথ্যা মামলায় সাজা দেয়ার প্রতিবাদে কেন্দ্রীয় কর্মসূচির অংশ হিসেবে সারা দেশের ন্যায় বরগুনায় জেলা বিএনপি ও তার অঙ্গ সহযোগী সংগঠনের নেতা-কর্মীরা অবস্থান কর্মসূচি পালন করেছেন। বৃহস্পতিবার সকাল ১১ টায় দলীয় কার্যালয়ের সামনে এ কর্মসূচি পালিত হয়। জেলা বিএনপির সভাপতি নজরুল ইসলাম মোল্লার সভাপতিত্বে অবস্থান কর্মসূচিতে উপস্থিত ছিলেন জেলা বিএনপির সাধারণ সম্পাদক অ্যাড. আব্দুল হালিম, জেলা বিএনপির সহ-সভাপতি ও সদর উপজেলা বিএনপি আহবায়ক এজেডএম সালেহ্ ফারুক, যুগ্ম সাধারণ সম্পাদক মাইনুল ইসলাম মাইনুদ্দিন প্রমুখসহ জেলা বিএনপি ও তার অংঙ্গ সংগঠনের নেতৃবৃন্দ। অবস্থান কর্মসূচিতে বক্তারা বলেন, বেগম খালেদা জিয়াকে মিথ্যা মামলা দিয়ে কুচক্রীমহল চিরদিন কারাগারে আটকে রাখতে পারবে না। বাংলাদেশের সাধারণ মানুষ তার পক্ষে আছে। অবিলম্বে তাকে নি:শর্ত মুক্তি দেয়ার আহবান জানান বক্তারা।